KOMMISSIONENS GENNEMFØRELSESFORORDNING (EU) 2019/1714\nom ændring af forordning (EF) nr. 136/2004 og (EF) nr. 282/2004 for så vidt angår modellen for det fælles veterinærdokument til brug ved import af produkter og dyr og om ændring af forordning (EF) nr. 669/2009 for så vidt angår modellen for det fælles importdokument for visse foderstoffer og fødevarer af ikkeanimalsk oprindelse\nunder henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 3, stk. 2, og artikel 7, stk. 2,\nunder henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 3, stk. 5, artikel 4, stk. 5, og artikel 5, stk. 4,\nunder henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (3), særlig artikel 15, stk. 5,\nunder henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (4), særlig artikel 53, stk. 1, og\nVed Kommissionens forordning (EF) nr. 136/2004 (5) er der fastsat procedurer for grænsekontrolstedernes veterinærkontrol af produkter, der føres ind i Unionen fra tredjelande, i overensstemmelse med direktiv 97/78/EF. Bilag III til nævnte forordning indeholder modellen for det fælles veterinærdokument til brug ved import (CVED), som skal udfyldes og fremsendes af den ansvarlige for fragten til underretning af grænsekontrolstedets veterinærpersonale om produkters ankomst, og som skal udfyldes under ansvar af embedsdyrlægen på grænsekontrolstedet, der bekræfter, at veterinærkontrollen er gennemført.\nVed Kommissionens forordning (EF) nr. 282/2004 (6) er der fastsat procedurer for anmeldelse af og grænsekontrolstedernes veterinærkontrol af dyr, der føres ind i Unionen fra tredjelande, i overensstemmelse med direktiv 91/496/EØF. Bilag I til nævnte forordning indeholder modellen for det fælles veterinærdokument til brug ved import (CVED — dyr), som skal udfyldes og fremsendes af den ansvarlige for fragten til underretning af grænsekontrolstedets veterinærpersonale om dyrenes ankomst, og som skal udfyldes under ansvar af embedsdyrlægen på grænsekontrolstedet, der bekræfter, at der er foretaget veterinærkontrol.\nVed Kommissionens forordning (EF) nr. 669/2009 (7) er der fastsat regler om den mere intensive offentlige kontrol, der i overensstemmelse med forordning (EF) nr. 882/2004 skal udføres på udpegede indgangssteder af visse foderstoffer og fødevarer af ikkeanimalsk oprindelse, der importeres til Unionen fra visse tredjelande. Bilag II til forordning (EF) nr. 669/2009 indeholder modellen for det fælles importdokument (CED), som skal udfyldes og fremsendes af ledere af foderstof- og fødevarevirksomheder til underretning af den kompetente myndighed på det udpegede indgangssted eller på det udpegede importsted om sendingers ankomst for så vidt angår visse foderstoffer og fødevarer som omhandlet i Kommissionens gennemførelsesforordning (EU) nr. 884/2014 (8), og som skal udfyldes af myndigheden, der bekræfter, at der er foretaget offentlig kontrol.\nDet webbaserede system Traces blev etableret ved Kommissionens beslutning 2004/292/EF (9) med det formål at strømline operatørernes og de kompetente myndigheders arbejde og for at muliggøre elektronisk udveksling af oplysninger mellem told- og veterinærmyndigheder. I henhold til beslutning 2004/292/EF skal medlemsstaterne også anvende Traces til at udfylde og fremsende CVED-dokumenterne for produkter og dyr. Operatørerne og de kompetente myndigheder har desuden siden 2011 kunnet bruge Traces til udfyldelse og overførsel af CED-dokumentet — en mulighed, som medlemsstaterne benytter sig af på frivillig basis.\nI henhold til Europa-Parlamentets og Rådets forordning (EU) 2017/625 (10) skal Kommissionen i samarbejde med medlemsstaterne indføre og forvalte et IT-informationsstyringssystem vedrørende offentlig kontrol (IMSOC) til forvaltning, håndtering og automatisk udveksling af data, oplysninger og dokumenter vedrørende offentlig kontrol. IMSOC har til formål at integrere og i nødvendigt omfang opgradere de informationssystemer, der forvaltes af Kommissionen, herunder Traces, samt på passende vis at forbinde disse systemer med medlemsstaternes eksisterende nationale systemer. Nævnte forordning ophæver og erstatter direktiv 91/496/EØF og 97/78/EF og forordning (EF) nr. 882/2004 med virkning fra den 14. december 2019.\nI henhold til forordning (EU) 2017/625 skal der for hver sending af kategorier af dyr og varer, der er omhandlet i samme forordnings artikel 47, stk. 1, anvendes et fælles sundhedsimportdokument (CHED) af den operatør, der er ansvarlig for sendingen, til underretning af myndighederne på grænsekontrolstedet forud for sendingens ankomst, ligesom myndighederne på grænsekontrolstedet skal bruge dokumentet til registrering af resultaterne af den offentlige kontrol og eventuelle afgørelser, der er truffet på dette grundlag. CHED-dokumenterne vil således erstatte CVED- og CED-dokumenterne med virkning fra den 14. december 2019.\nForordning (EU) 2017/625 foreskriver også, at IMSOC skal muliggøre udarbejdelse, håndtering og overførsel af CHED-dokumentet, og den giver Kommissionen beføjelse til at fastsætte regler for CHED-dokumentets format og vejledning i dets forelæggelse og anvendelse under hensyntagen til internationale standarder, samt regler for anvendelse af elektroniske signaturer.\nFor yderligere at lette og fremskynde de administrative procedurer for operatører og kompetente myndigheder har Kommissionen udviklet en ny version af Traces-systemet, som vil gøre det muligt at lade hele CHED-fremstillingsprocessen foregå elektronisk fra og med den 14. december 2019. Der anvendes internationale standarder for papirløse handelsfaciliteter, standarder for kvalificerede elektroniske signaturer, segl og tidsstempler fastsat ved Europa-Parlamentets og Rådets forordning (EU) nr. 910/2014 (11) samt de tekniske specifikationer for avancerede elektroniske signaturer og segl, der er fastsat i bilaget til Kommissionens gennemførelsesafgørelse (EU) 2015/1506 (12).\nDen nuværende udgave af Traces-systemet, der anvendes til at udfylde og fremsende CVED- og CED-dokumenterne, vil blive udfaset den 14. december 2019, og fra den dato vil operatører og kompetente myndigheder skulle udfylde og indgive CHED-dokumenter ved hjælp af den nye version af Traces-systemet.\nFor at muliggøre en gnidningsløs overgang til anvendelsen af den nye version af Traces-systemet bør operatører og kompetente myndigheder frem til den 13. december 2019 kunne anvende enten den nuværende eller den nye version af Traces-systemet til udfyldelse og fremsendelse af CVED- og CED-dokumenter. Der bør i dette øjemed ved nærværende forordning fastlægges en CVED-model for dyr og produkter og en CED-model for visse foderstoffer og fødevarer af ikkeanimalsk oprindelse, som er kompatible med den nye version af Traces-systemet.\nForordning (EF) nr. 136/2004 og (EF) nr. 282/2004 hjemler, at fremstilling, anvendelse, overførsel og opbevaring af CVED-dokumenter med den kompetente myndigheds tilladelse kan foregå elektronisk. Endvidere følger det af forordning (EF) nr. 882/2004, at Kommissionen kan vedtage krav vedrørende de principper, der skal overholdes for at sikre troværdig attestering, herunder elektronisk attestering. Med henblik på at strømline udfyldelsen og overførslen af CVED- og CED-modellerne i den nye version af Traces-systemet bør der ved denne forordning fastsættes sikkerhedskrav, som skal være opfyldt i forbindelse med anvendelse af elektroniske CVED- og CED-dokumenter i systemet.\nBestemmelserne om anmeldelse af produkters og dyrs ankomst bør derfor ændres, således at det bliver muligt at anvende to forskellige CVED-modeller, ligesom der bør fastsættes krav vedrørende udfyldelse af et elektronisk CVED-dokument i forordning (EF) nr. 136/2004 og (EF) nr. 282/2004. Der bør desuden tilføjes et bilag til nævnte forordninger med en CVED-model for produkter og dyr til brug i den nye version af Traces-systemet.\nTilsvarende bør definitionen af CED'et i forordning (EF) nr. 669/2009 ændres med henblik på at gøre det muligt at anvende to forskellige CED-modeller, ligesom der bør fastsættes krav vedrørende udfyldelse af et elektronisk CED og tilføjes et bilag til nævnte forordning med en model for det CED, der skal anvendes i den nye version af Traces-systemet.\nAf konsekvenshensyn bør den dato, indtil hvilken denne forordning skal finde anvendelse, være den samme som den dato, hvor direktiv 91/496/EØF og 97/78/EF og forordning (EF) nr. 882/2004 ophører med at finde anvendelse.\nForordning (EF) nr. 136/2004, (EF) nr. 282/2004 og (EF) nr. 669/2009 bør derfor ændres.\nÆndring af forordning (EF) nr. 136/2004\nI forordning (EF) nr. 136/2004 foretages følgende ændringer:\n»1. Den person, som er ansvarlig for fragten, skal inden varernes fysiske ankomst til Fællesskabets område underrette det relevante grænsekontrolsteds veterinærpersonale om produkterne ved hjælp af et dokument udfærdiget i overensstemmelse med en af modellerne for det fælles veterinærdokument til brug ved import (CVED) i bilag III og del 2 i bilag VI.«\nFølgende indsættes som artikel 10a:\nKrav vedrørende udfyldelse af elektroniske CVED'er\n1. Anvendes der et elektronisk CVED, skal dette udfyldes i Traces-systemet og opfylde alle følgende krav:\nDet er i overensstemmelse med modellen i del 2 i bilag VI.\nDet er underskrevet med elektronisk signatur af den operatør, der er ansvarlig for fragten.\nDet er underskrevet med avanceret eller kvalificeret elektronisk signatur af embedsdyrlægen på grænsekontrolstedet eller en anden embedsdyrlæge, som fungerer under førnævntes tilsyn.\nDet er forsynet med det avancerede eller kvalificerede elektroniske segl for den udstedende kompetente myndighed, som embedsdyrlægen på grænsekontrolstedet eller en anden embedsdyrlæge, som fungerer under førstnævntes tilsyn, hører under.\nDet er af Traces-systemet forseglet med et avanceret eller kvalificeret elektronisk segl.\n2. Hver af de i stk. 1 omhandlede handlinger skal tidsstemples med et kvalificeret elektronisk tidsstempel.«\nDer tilføjes et nyt bilag VI med den ordlyd, der fremgår af bilag I til nærværende forordning.\nÆndring af forordning (EF) nr. 282/2004\nI forordning (EF) nr. 282/2004 foretages følgende ændringer:\n»1. »I forbindelse med at dyr som omhandlet i direktiv 91/496/EØF føres ind i Fællesskabet fra et tredjeland, anmelder den ansvarlige for fragten, som defineret i artikel 2, stk. 2, litra e), i direktiv 97/78/EF, dette mindst én arbejdsdag inden dyrenes forventede ankomst til Fællesskabets område. Anmeldelsen skal ske til grænsekontrolstedets veterinærpersonale ved hjælp af et dokument, som har samme layout som en af de i bilag I og del 2 i bilag III viste modeller til det fælles veterinærdokument til brug ved import (CVED).«\nDet er i overensstemmelse med modellen i del 2 i bilag III.\nDet er forsynet med det avancerede eller kvalificerede elektroniske segl for den udstedende kompetente myndighed, som embedsdyrlægen på grænsekontrolstedet eller en anden embedsdyrlæge, som fungerer under førstnævntes ansvar, hører under.\nDer tilføjes et nyt bilag III med den ordlyd, der fremgår af bilag II til nærværende forordning.\nArtikel 3, litra a), affattes således:\n»fælles importdokument (CED)«: det dokument, der skal udfyldes af lederen af foderstof- og fødevarevirksomheden eller dennes repræsentant, jf. artikel 6, og som der findes modeller for i bilag II og del 2 i bilag III, og af den kompetente myndighed, der bekræfter, at der er foretaget offentlig kontrol«.\nKrav vedrørende udfyldelse af elektroniske CED'er\n1. Anvendes der et elektronisk CED, skal dette udfyldes i Traces-systemet og opfylde alle følgende krav:\nDet er underskrevet med elektronisk signatur af den operatør, der er ansvarlig for sendingen.\nDet er underskrevet med avanceret eller kvalificeret elektronisk signatur af den officielle inspektør på:\ndet udpegede indgangssted eller\ndet udpegede importsted eller\nkontrolstedet i den i artikel 19, stk. 1, fastsatte overgangsperiode.\nDet er forsynet med det avancerede eller kvalificerede elektroniske segl for den udstedende kompetente myndighed, som den officielle inspektør hører under.\nDer tilføjes et nyt bilag III med den ordlyd, der fremgår af bilag III til nærværende forordning.\nDen anvendes indtil den 13. december 2019.\n(5) Kommissionen forordning (EF) nr. 136/2004 af 22. januar 2004 om procedurer for EF-grænsekontrolstedernes veterinærkontrol af tredjelandsprodukter (EUT L 21 af 28.1.2004, s. 11).\n(6) Kommissionens forordning (EF) nr. 282/2004 af 18. februar 2004 om et dokument til anmeldelse og veterinærkontrol af dyr, der føres ind i Fællesskabet fra tredjelande (EUT L 49 af 19.2.2004, s. 11).\n(7) Kommissionens forordning (EF) nr. 669/2009 af 24. juli 2009 om gennemførelse af Europa-Parlamentets og Rådets forordning (EF) nr. 882/2004 for så vidt angår en mere intensiv offentlig kontrol af visse foderstoffer og fødevarer af ikkeanimalsk oprindelse og om ændring af beslutning 2006/504/EF (EUT L 194 af 25.7.2009, s. 11).\n(8) Kommissionens gennemførelsesforordning (EU) nr. 884/2014 af 13. august 2014 om indførelse af særlige betingelser for import af visse foderstoffer og fødevarer fra visse tredjelande som følge af risiko for aflatoksinforurening og om ophævelse af forordning (EF) nr. 1152/2009 (EUT L 242 af 14.8.2014, s. 4).\n(9) Kommissionens beslutning 2004/292/EF af 30. marts 2004 om anvendelse af Traces-systemet og om ændring af beslutning 92/486/EØF (EUT L 94 af 31.3.2004, s. 63).\n(10) Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (EUT L 95 af 7.4.2017, s. 1).\n(12) Kommissionens gennemførelsesafgørelse (EU) 2015/1506 af 8. september 2015 om fastlæggelse af specifikationer vedrørende formater for avancerede elektroniske signaturer og avancerede segl, som skal anerkendes af offentlige myndigheder i henhold til artikel 27, stk. 5, og artikel 37, stk. 5, i Europa-Parlamentets og Rådets forordning (EU) nr. 910/2014 om elektronisk identifikation og tillidstjenester til brug for elektroniske transaktioner på det indre marked (EUT L 235 af 9.9.2015, s. 37).\nVejledning i anvendelse af det fælles veterinærdokument til brug ved import af produkter — model 2 (CVED-P2)\nDel I skal udfyldes af klarereren eller den ansvarlige for fragten som defineret i artikel 2, stk. 2, litra e), i direktiv 97/78/EF.\nDel II og III skal udfyldes af embedsdyrlægen eller den til formålet udpegede embedsmand (jf. beslutning 93/352/EØF).\nDe oplysninger, der gives i denne del, udgør dataordbøgerne til den elektroniske udgave af CVED-P2.\nPapirkopier af et elektronisk CVED-P2 skal være forsynet med et unikt, optisk maskinlæsbart mærke, som linker til den elektroniske udgave med hyperlink.\nUdfyld én af rubrikkerne I.20-I.25 og én af rubrikkerne II.9-II.16; der vælges én mulighed i hver rubrik.\nHvis en rubrik giver dig mulighed for at vælge en eller flere muligheder, er det kun de(n) valgte mulighed(er), der vil blive vist i den elektroniske udgave af CVED-P2.\nHvis en rubrik ikke er obligatorisk, vil dens indhold blive vist som gennemstreget tekst.\nRubrikkernes rækkefølge i CVED-P2-modellen samt rubrikkernes størrelse og form er vejledende.\nHvor der kræves et stempel, er dette i den elektroniske udgave et elektronisk segl.\nHer angives den erhvervsorganisation, der afsender sendingen (i tredjelandet).\nDen unikke alfanumeriske kode som tildelt af Traces (gentaget i rubrik II.2 og III.2).\nHer angives den unikke alfanumeriske kode som tildelt af den kompetente myndighed.\nAngiv navnet på grænsekontrolstedet.\nI tilfælde af et efterfølgende CVED for en ikke-konform sending angives navnet på den Traces-enhed, der er ansvarlig for tilsynet med den frizone, det frilager eller det toldoplag, som sendingen skal leveres til og oplagres i.\nDen unikke alfanumeriske kode, som grænsekontrolstedet er tildelt af Traces.\nHer angives adressen på den person eller erhvervsorganisation, der er anført i tredjelandscertifikatet. Hvis denne ikke fremgår af certifikatet, kan modtageren i de relevante handelsdokumenter anføres.\nHer angives leveringsadressen i Unionen. Gælder både konforme og ikke-konforme varer (se rubrik I.19).\nOperatør, der er ansvarlig for fragten\nDen person, der er defineret i artikel 2, stk. 2, litra e), i direktiv 97/78/EF (også »agenten« eller »klarereren«), som har ansvaret for sendingen, når den fremvises på grænsekontrolstedet, og som foretager de nødvendige anmeldelser til de kompetente myndigheder på importørens vegne; angiv navn og adresse.\nUdstedelsesdato: den dato, hvor certifikatet/dokumentet blev underskrevet af embedsdyrlægen eller den kompetente myndighed.\nNummer: Angiv certifikatets unikke officielle nummer. For produkter fra en/et godkendt eller registreret virksomhed eller skib anføres navn og efter omstændighederne godkendelses-/registreringsnummer. For strå med embryoner, æg eller sæd oplyses identitetsnummeret på det godkendte indsamlingsteam.\nHandelsdokumentreference: luftfragtbrevsnummer, konnossementsnummer eller handelsnummer for tog eller vejkøretøj.\nAngiv dato og klokkeslæt for sendingens forventede ankomst til grænsekontrolstedet.\nDet land, hvor det endelige produkt er produceret, fremstillet eller emballeret.\nDer gives udførlige oplysninger om ankomsttransportmidlet: for fly rutenummer, for skibe skibsnavn, for vejkøretøjer registreringsnummerplade og efter omstændighederne anhænger-/sættevognsnummer og for tog togets og godsvognens nummer.\nDet tredjeland, hvor sendingen blev anbragt i det endelige transportmiddel med henblik på transport til EU.\nDenne rubrik kan anvendes til angivelse af oprindelsesvirksomhedens/-ernes navn og adresse (gade, by, region, provins/stat, alt efter hvad der er relevant), land og ISO-landekode.\nRegistrerings- eller godkendelsesnummer, alt efter hvad der er relevant.\nDer sættes kryds ved den relevante transporttemperatur.\nAlle forseglings- og containernumre oplyses, hvis det er relevant.\nFor officielle forseglinger angives det officielle forseglingsnummer som oplyst i det officielle certifikat, og der sættes kryds ved »Officiel forsegling«; eventuelle andre forseglinger angives som anført i ledsagedokumenterne.\nDer sættes kryds ved den relevante kategori for den sending, der fremvises: konsum, foder, farmaceutisk brug, teknisk brug eller andet.\nSæt kryds ved »Konform« for alle produkter, der fremvises med henblik på overgang til fri omsætning på det indre marked, herunder dem, der kan godkendes, men skal omfattes af en »kanaliseringsprocedure«, og dem, der efter at være blevet godkendt til overgang til fri omsætning ved den veterinære toldklarering kan oplagres under toldkontrol for at blive fortoldet på et senere tidspunkt, enten på det toldsted, som grænsekontrolstedet henhører under geografisk, eller et andet sted.\nSæt kryds ved »Ikke-konform« for produkter, der ikke opfylder EU-kravene og er bestemt til frizoner, frilagre, toldoplag, skibsprovianteringshandlere eller skibe eller transit til et tredjeland (se rubrik 22 og 24).\nTil omladning til\nDer sættes kryds i denne rubrik, når en sending ikke skal importeres på dette grænsekontrolsted, men skal videreforsendes med et andet skib eller fly, enten med henblik på import til EU på et andet, efterfølgende grænsekontrolsted i EU/EØS eller til et bestemmelsessted i et tredjeland.\nAngiv navnet på det andet og efterfølgende grænsekontrolsted og dets unikke alfanumeriske kode som tildelt af Traces eller navnet på bestemmelsestredjelandet og ISO-landekoden.\nTil transit til\nDer sættes kryds i denne rubrik for sendinger, der ikke opfylder EU-kravene og skal sendes til et tredjeland gennem det relevante EU-/EØS-land ad landevej, pr. bane, ad søvejen eller ad indre vandveje.\nAngiv navnet på det grænsekontrolsted, hvor produkterne skal forlade EU (udgangsgrænsekontrolstedet), og dets unikke alfanumeriske kode som tildelt af Traces.\nAngiv navnet på bestemmelsestredjelandet og ISO-landekoden.\nDer sættes kryds i denne rubrik for sendinger, der fremvises med henblik på distribution på det indre marked.\nDette gælder også sendinger, som efter at være blevet godkendt til overgang til fri omsætning ved den veterinære toldklarering kan oplagres under toldkontrol for at blive fortoldet på et senere tidspunkt enten på det toldsted, som grænsekontrolstedet henhører under geografisk, eller et andet sted.\nVælg den type bestemmelsessted, som sendingen skal leveres til og oplagres på under veterinærkontrol: en frizone, et frilager, et toldoplag eller en skibsprovianteringshandler.\nVedrører genindførsel af sendinger af EU-oprindelse, der er blevet afvist af et tredjeland og returneres til oprindelsesvirksomheden i EU.\nTransportmiddel efter grænsekontrolstedet\nVælg det relevante transportmiddel til varer, der omlades eller genindføres, og til ikke-konforme varer i transit (se vejledningen i rubrik I.13).\nAngiv dyreart, den behandling, produkterne har undergået, og antallet og typen af de kolli, fragten består af, f.eks. 50 kasser a 2 kg eller antallet af containere.\nAngiv som minimum de første fire cifre af den relevante KN-kode i den kombinerede nomenklatur. Disse koder er opført i Rådets forordning (EØF) nr. 2658/87, som senest ændret. Koderne er også opført i Kommissionens beslutning 2007/275/EF (og er identiske med de internationale HS-koder). For fiskevarer gælder, at hvis certifikatet omfatter en forsendelse med mere end én produktkode, kan de yderligere produktkoder i givet fald anføres i CVED'et.\nAngiv det samlede antal kolli i sendingen som relevant.\nAngiv det samlede antal strå for sæd, æg og embryoner, alt efter hvad der er relevant.\nSamlet nettovægt/samlet bruttovægt (kg)\nNettovægt: Vægten af selve produktet i kg uden emballage. Defineres som produkternes masse uden primær emballage/beholdere eller anden emballage.\nBruttovægt: Samlet vægt i kg. Defineres som produkternes samlede masse plus primær emballage/beholdere og al anden emballage, dog ikke transportcontainere og andet transportmateriel.\nErklæringen skal underskrives af den fysiske person, der er ansvarlig for sendingen:\nUndertegnede, som er ansvarlig for ovennævnte fragt, attesterer, at angivelserne i del I i dette dokument efter min bedste overbevisning er korrekte og fuldstændige, og erklærer at ville overholde kravene i direktiv 97/78/EF, herunder betaling for veterinærkontrol/for at tage enhver sending, der afvises efter transit gennem EU til et tredjeland, i min varetægt [artikel 11, stk. 1, litra c)], eller afholdelse af udgifterne til eventuel nødvendig destruktion.\nDEL II — KONTROL\nDen unikke alfanumeriske kode, som det CVED, der er anvendt inden omladning, er tildelt af Traces.\nDen unikke alfanumeriske kode som oplyst i rubrik I.2.\nSkal udfyldes for alle sendinger.\nDer sættes kryds ved »Forseglingskontrol«, når containere ikke åbnes, og kun forseglingen kontrolleres i henhold til artikel 4, stk. 4, litra a), nr. i), i direktiv 97/78/EF.\nDer sættes kryds ved »Nej«, hvis der er tale om omladning af varer fra ét grænsekontrolsted til et andet.\n»Mindre hyppig kontrol« refererer til ordningen i Kommissionens beslutning 94/360/EF, når sendingen ikke er blevet udtaget til fysisk kontrol, men betragtes som tilfredsstillende kontrolleret ved, at der kun er foretaget dokument- og identitetskontrol.\n»Andet« refererer til proceduren for genindførsel, kanaliserede varer, omladning, transit eller procedurerne efter artikel 12 og 13. Disse bestemmelsessteder kan udledes af andre rubrikker.\nVælg den kategori af stof eller patogen, som undersøgelsesproceduren gennemføres for.\n»Stikprøve« angiver prøveudtagning, hvor sendingen ikke tilbageholdes i afventning af et resultat; i dette tilfælde skal den kompetente myndighed på bestemmelsesstedet underrettes i Traces (se artikel 8 i direktiv 97/78/EF). »Mistanke« omfatter tilfælde, hvor sendingen tilbageholdes i afventning af et gunstigt resultat eller undersøges på grund af en forudgående advarsel som led i det hurtige varslingssystem for fødevarer og foder (RASFF) eller på grund af en gældende beskyttelsesforanstaltning.\nKan godkendes til omladning\nDer sættes kryds i denne rubrik, når en sending ikke skal importeres på dette grænsekontrolsted, men skal videreforsendes med et andet fartøj eller fly, enten med henblik på import til EU på et andet, efterfølgende grænsekontrolsted i EU/EØS eller til et bestemmelsessted i et tredjeland (se artikel 9 i direktiv 97/78/EF og Kommissionens gennemførelsesafgørelse 2011/215/EU (1)).\nKan godkendes til transit\nDer sættes kryds i denne rubrik, når det kan tillades, at sendinger, der ikke opfylder EU-kravene, transporteres til et tredjeland gennem det relevante EU-/EØS-land ad landevej, pr. bane, ad søvejen eller ad indre vandveje. Dette skal foregå under veterinærkontrol i henhold til artikel 11 i direktiv 97/78/EF og beslutning 2000/208/EF.\nKan godkendes til det indre marked\nDenne rubrik benyttes til alle sendinger, der er godkendt til overgang til fri omsætning på det indre marked.\nDen benyttes også til sendinger, der opfylder EU-kravene, men af finansielle årsager ikke straks fortoldes på grænsekontrolstedet, men oplagres under toldkontrol på et toldoplag eller skal fortoldes senere og/eller på et geografisk separat bestemmelsessted.\nKan godkendes til overvågning\nDenne rubrik benyttes, når sendinger godkendes, men skal kanaliseres til et bestemt bestemmelsessted i henhold til artikel 8 eller 15 i direktiv 97/78/EF.\nKan godkendes som ikke-konforme varer\nDenne rubrik benyttes til alle ikke-konforme sendinger, som skal flyttes til eller opbevares på lagre, der er godkendt i henhold til artikel 12, stk. 4, eller er bestemt til erhvervsdrivende, der er godkendt i henhold til artikel 13 i direktiv 97/78/EF.\nKan ikke godkendes\nNår import afvises, angives det tydeligt, hvad der derefter skal ske.\nAngiv datoen for afslutningen af den påtænkte foranstaltning.\nAdressen på bestemmelsesvirksomheden angives i rubrik II.18.\nDer sættes kryds i den relevante rubrik.\nOplysninger om kontrollerede bestemmelsessteder\nAngiv som relevant godkendelsesnummer og adresse (eller skibsnavn og havn) for alle bestemmelsessteder, hvor yderligere veterinærkontrol af sendingen er påkrævet.\nDenne rubrik benyttes, når den oprindelige forsegling, der er registreret for en sending, ødelægges ved åbning af containeren. Der skal føres en konsolideret liste over alle forseglinger, som er brugt til dette formål.\nIdentifikation af grænsekontrolstedet\nGrænsekontrolstedets eller den kompetente myndigheds officielle stempel påføres for ikke-konforme sendinger.\nDyrlægens underskrift eller, når det gælder havne, hvor der kun håndteres fisk, den udpegede embedsmands underskrift, jf. beslutning 93/352/EØF:\nUndertegnede embedsdyrlæge/udpegede embedsmand attesterer, at veterinærkontrollen af denne sending er udført i overensstemmelse med gældende EU-krav.\nTil interne formål.\nAnvendes af toldmyndighederne som fornødent.\nAngiv den unikke alfanumeriske kode, som det CVED, der er anvendt til at dokumentere kontrollen efter omladning, er tildelt af Traces.\nDEL III — OPFØLGNING\nDen unikke alfanumeriske kode som oplyst i rubrik II.1.\nAngiv den alfanumeriske kode for et eller flere CVED'er som oplyst i rubrik II.24.\nOplysninger om videresendelse\nAngiv det anvendte transportmiddel, dets identifikation, navnet på udgangsgrænsekontrolstedet, bestemmelseslandet og videresendelsesdatoen, så snart disse kendes.\nDet angives som relevant, hvilken myndighed der er ansvarlig for at attestere modtagelsen af og overholdelsen af kravene for den sending, der er omfattet af CVED'et.\nDen ansvarlige embedsmands underskrift i tilfælde af videresendelse af og opfølgning for sendingerne.\nModel for CVED-P2\n(1) Kommissionens gennemførelsesafgørelse 2011/215/EU af 4. april 2011 om gennemførelse af Rådets direktiv 97/78/EF for så vidt angår omladning på det grænsekontrolsted, hvor indførslen finder sted, af sendinger af produkter, der er bestemt til import til Unionen eller til tredjelande (EUT L 90 af 6.4.2011, s. 50).\nVejledning i anvendelse af det fælles veterinærdokument til brug ved import af dyr — model 2 (CVED-A2)\nDe oplysninger, der gives i del I, udgør dataordbøgerne til den elektroniske udgave af CVED-A2.\nPapirkopier af et elektronisk CVED-A2 skal være forsynet med et unikt, optisk maskinlæsbart mærke, som linker til den elektroniske udgave med hyperlink.\nUdfyld én af rubrikkerne I.20-I.26 og én af rubrikkerne II.9-II.16; der vælges én mulighed i hver rubrik.\nHvis en rubrik giver dig mulighed for at vælge en eller flere muligheder, er det kun de(n) valgte mulighed(er), der vil blive vist i den elektroniske udgave af CVED-A2.\nRubrikkernes rækkefølge i CVED-A2-modellen samt rubrikkernes størrelse og form er vejledende.\nHer anføres den erhvervsorganisation, der afsender sendingen (i tredjelandet).\nDen unikke alfanumeriske kode, som grænsekontrolstedet er tildelt af Traces (offentliggjort i Den Europæiske Unions Tidende).\nHer angives adressen på den person eller erhvervsorganisation, der er anført i tredjelandscertifikatet. Alle oplysninger skal angives.\nDet sted, hvor dyrene føres hen med henblik på endelig aflæsning (ikke kontrolsteder) og holdes i overensstemmelse med gældende regler.\nAngiv navn, land, adresse og postnummer.\nBestemmelsesstedet kan være det samme som modtagerens adresse.\nDen person (også »agenten« eller »klarereren«), som har ansvaret for sendingen, når den fremvises på grænsekontrolstedet, og som foretager de nødvendige anmeldelser til de kompetente myndigheder på importørens vegne; angiv navn og adresse.\nDen pågældende skal underrette grænsekontrolstedet i overensstemmelse med artikel 3, stk. 1, litra a), i direktiv 91/496/EØF.\nDen ansvarlige for fragten og modtageren kan være den samme person.\nNummer: Angiv certifikatets unikke officielle nummer.\nLedsagedokumenter: Vedrører hovedsagelig visse typer heste (hestepas), zootekniske dokumenter eller CITES-tilladelser.\nImportører eller deres repræsentanter skal (i henhold til artikel 3, stk. 1, litra a), i direktiv 91/496/EØF), én arbejdsdag i forvejen, underrette det veterinære personale på det grænsekontrolsted, hvor dyrene fremvises, om dyrenes mængde og art samt om, hvornår de forventes at ankomme.\nDet land, hvor dyrene har opholdt sig i det foreskrevne tidsrum (3 måneder for kvæg, svin, får, geder og dyr af hestefamilien til slagtning, dyr af hestefamilien til avl eller udsætning, registrerede heste og fjerkræ; 6 måneder for kvæg og svin til avl og udsætning og får og geder til avl, udsætning eller opfedning).\nFor heste, der genindføres, betyder det det land, hvorfra de sidst blev afsendt\nDen region, hvor dyrene har opholdt sig i det tidsrum, der er fastsat for det pågældende land: Dette krav vedrører kun lande, der er inddelt i regioner, og hvorfra det kun er tilladt at importere fra et eller flere bestemte områder i landet. Regionskoden er fastlagt i de relevante bestemmelser.\nDer oplyses om transportmidlet til grænsekontrolstedet:\nTransportmåde (ad luftvejen/søvejen/med jernbane/ad landevej).\nIdentifikation af transportmidlet: for transport ad luftvejen rutenummer, for transport af søvejen skibets navn, for jernbanetransport togets og godsvognens nummer og for vejtransport køretøjets registreringsnummer og efter omstændighederne anhænger-/sættevognsnummer.\nAngiv de oplysninger, der er anført i certifikatet i overensstemmelse med gældende regler.\nVed »Organ godkendt i henhold til direktiv 92/65/EØF« forstås et officielt anerkendt organ, institut eller center. »Karantæne« refererer til forordning (EU) nr. 139/2013 (1) for visse fugle og til direktiv 92/65/EF for fugle, katte og hunde. »Genudlægning« vedrører bløddyr. »Andet« anvendes til formål, der ikke falder ind under de øvrige klassificeringer.\nDenne rubrik afkrydses, i overensstemmelse med artikel 4, stk. 3, i direktiv 91/496/EØF, hvis en sending ikke skal importeres på dette grænsekontrolsted, og dyrene fortsætter deres rejse ad sø- eller luftvejen med det samme skib eller det samme fly til et andet grænsekontrolsted med henblik på import til Den Europæiske Union eller Det Europæiske Økonomiske Samarbejdsområde. Angiv det tildelte Traces-enhedsnummer — se rubrik I.5.\nDenne rubrik kan også anvendes, hvis dyr ankommer til EU/EØS fra et tredjeland på vej til et andet tredjeland om bord på samme fly eller skib.\nVedrører transit gennem EU/EØS af dyr, der kommer fra et tredjeland og skal til et andet tredjeland, jf. artikel 9 i direktiv 91/496/EØF. Angiv bestemmelsestredjelandets ISO-kode.\nUdgangsgrænsekontrolsted: navnet på det grænsekontrolsted, hvor dyrene skal forlade EU.\nGenindførsel vedrører udelukkende registrerede heste til væddeløb, konkurrencer eller kulturelle arrangementer efter midlertidig udførsel (forordning (EU) 2018/659 (2).\nTil midlertidig indførsel\nMidlertidig indførsel vedrører kun registrerede heste. Angiv udgangssted og -dato (skal være mindre end 90 dage efter indførsel).\nAngiv nærmere, hvilken transportmåde der skal anvendes, efter at sendingen har passeret gennem grænsekontrolstedet (se vejledning i rubrik I.13).\n»Andet« anvendes for transportmåder, der ikke er omfattet af forordning (EF) nr. 1/2005 (3), som omhandler dyrs velfærd under transport.\nTransportørens godkendelsesnummer angives i overensstemmelse med dyrevelfærdsbestemmelserne, og ved lufttransport sikres det, at flyselskabet er medlem af IATA.\nDenne rubrik kan anvendes til angivelse af forventet dato og klokkeslæt for afgangen fra grænsekontrolstedet.\nAngiv, om der findes en ruteplan, der ledsager dyrene i overensstemmelse med kravene i forordning (EF) nr. 1/2005.\nArt: Der oplyses om dyreart ved angivelse af trivialnavn og om fornødent om racen.\nFor arter, der ikke er husdyr (bl.a. dyr til zoologiske haver, udstillinger eller forskningsinstitutter), oplyses det videnskabelige navn.\nAngiv antallet af kasser, bure eller båse, som dyrene transporteres i.\nAngiv antal eller vægt i kg som anført i veterinærcertifikatet eller i andre dokumenter.\nDenne rubrik kan anvendes til:\nAngivelse af den samlede nettovægt (dvs. dyrenes masse uden primær emballage/beholdere eller anden emballage)\nAngivelse af den samlede bruttovægt (dvs. dyrenes samlede masse plus primær emballage/beholdere og al anden emballage, dog ikke containere og andet transportmateriel).\nUndertegnede, som er ansvarlig for ovennævnte fragt, attesterer, at angivelserne i del I i dette dokument efter min bedste overbevisning er korrekte og fuldstændige, og erklærer at ville overholde forskrifterne i direktiv 91/496/EØF, herunder betaling for veterinærkontrol og for videresendelse af sendinger, karantæne eller isolering af dyr eller afholdelse af udgifterne til eventuel nødvendig aflivning og bortskaffelse.\nUnderskriften forpligter også underskriveren til at tage transitsendinger, der afvises af et tredjeland, tilbage.\nDen unikke alfanumeriske kode, som det CVED, der er anvendt i tilfælde af opdeling af en sending eller i tilfælde af omladning (hvor der foretages offentlig kontrol), erstatning eller annullering, er tildelt af Traces.\nSkal udfyldes for alle sendinger. Dette omfatter også kontrol af overholdelsen af nationale krav uanset det endelige bestemmelsessted. Den fornødne dokumentation for denne kontrol fremlægges af importøren eller dennes repræsentant.\nDer kontrolleres ift. de originale certifikater og dokumenter.\nUndtagelse: Der sættes kryds i denne rubrik for dyr, der omlades fra ét grænsekontrolsted til et andet, og som ikke er blevet underkastet identitetskontrol i henhold til artikel 4, stk. 3, i direktiv 91/496/EØF.\nOmfatter bl.a. resultatet af den kliniske undersøgelse samt dødelighed og sygelighed hos dyrene.\nUndtagelse: Der sættes kryds i denne rubrik for dyr, der omlades fra ét grænsekontrolsted til et andet, og som ikke er blevet underkastet fysisk kontrol i henhold til artikel 4, stk. 3, i direktiv 91/496/EØF. Denne rubrik skal også afkrydses for dyrearter, der ikke er opført i bilag A til direktiv 90/425/EØF, og som importeres på et grænsekontrolsted i en medlemsstat, der ikke er det endelige bestemmelsessted, og for hvilke den fysiske kontrol skal foretages på det endelige bestemmelsessted, jf. artikel 8, afsnit A, nr. 1), litra b), nr. ii), i direktiv 91/496/EØF.\nUndersøgt for: Angiv den kategori af stof eller patogen, som er omfattet af undersøgelsesproceduren.\n»Stikprøve« angiver, at der er udtaget månedlige prøver i henhold til beslutning 97/794/EF.\n»Mistanke« omfatter tilfælde, hvor dyr mistænkes for at have en sygdom eller udviser sygdomstegn eller undersøges i henhold til gældende beskyttelsesforanstaltninger.\n»Foreligger endnu ikke«: Afkrydses, hvis dyrene — i afventning af resultater — ikke er blevet afsendt.\nBeskriv transportbetingelserne og dyrenes velfærdsstatus ved ankomsten.\nUndtagelse: Der sættes kryds i denne rubrik for dyr, der omlades fra ét grænsekontrolsted til et andet, og som ikke er blevet underkastet dyrevelfærdskontrol.\nTransportens konsekvenser for dyrene\nDer oplyses om antallet af døde dyr, antallet af dyr, der er uegnede til forsendelse, og antallet af hundyr, der har født eller aborteret under transporten. For sendinger, der omfatter et stort antal dyr (daggamle kyllinger, fisk, bløddyr osv.), gives der et skøn over antallet af døde eller uegnede dyr, alt efter hvad der er relevant.\nUdfyldes som relevant til angivelse af, at sendingen kan godkendes til omladning som defineret i rubrik I.20.\nDer oplyses om eventuelle transitmedlemsstater i henhold til ruteplanen.\nDer sættes kryds i den relevante rubrik, hvis dyrene sendes til et kontrolleret bestemmelsessted (slagteri, officielt godkendt organ eller karantæne som oplyst i rubrik I.18), der er godkendt til import på særlige betingelser.\nKan godkendes til midlertidig indførsel\nDenne rubrik er kun relevant for registrerede heste. De må kun blive på EU's/EØS' område indtil den dato, der er angivet i rubrik I.26 (højst 90 dage).\nDenne rubrik benyttes for sendinger, der ikke opfylder EU-kravene, eller som mistænkes for ikke at gøre det.\nNår import afvises, angives det tydeligt, hvad der derefter skal ske. »Slagtning« betyder, at kødet fra dyrene kan anvendes til konsum, hvis kødkontrollen giver grundlag herfor. »Aflivning« betyder, at dyrene skal destrueres eller bortskaffes, og at kødet ikke må anvendes til konsum.\nUdfyldes med de relevante oplysninger. Der sættes kryds i den relevante rubrik.\nMed »manglende/ugyldigt certifikat« henvises der til importlicenser eller transitdokumenter, der kræves af tredjelande eller medlemsstater.\nAngiv godkendelsesnummer og adresse, inkl. postnummer, for alle bestemmelsessteder, hvor der er krav om supplerende veterinærkontrol. Dette vedrører rubrik II.9, II.11, II.12 og II.15. For rubrik II.15 oplyses kun adressen på den første virksomhed. For organer, der på grund af fortrolighedshensyn skal forblive anonyme, oplyses det nummer, de er tildelt, men ikke adresse.\nHer påføres grænsekontrolstedets eller den kompetente myndigheds officielle stempel\nEmbedsdyrlægens navn og underskrift samt dato\nAnvendes af toldmyndighederne til at tilføje relevante oplysninger (f.eks. nummeret på T1- eller T5-toldcertifikatet), når sendinger forbliver under toldkontrol i en periode. Disse oplysninger tilføjes normalt, efter at dyrlægen har skrevet under.\nAngiv den alfanumeriske kode for et eller flere »datter«-CVED'er.\nAngiv det anvendte transportmiddel og dets identifikation, landet og ISO-landekoden.\nAngiv videresendelsesdatoen og navnet på udgangsgrænsekontrolstedet, så snart disse oplysninger kendes.\nDet angives, hvilken myndighed der er ansvarlig for at attestere modtagelsen af og overholdelsen af kravene for den sending, der er omfattet af CVED'et: udgangsgrænsekontrolstedet, det endelige bestemmelsesgrænsekontrolsted eller kontrolenheden.\nAngiv det efterfølgende bestemmelsessted og/eller årsagerne til, at kravene ikke er overholdt, eller til, at dyrenes status er ændret (f.eks. ugyldigt bestemmelsessted, manglende eller ugyldigt certifikat, manglende overensstemmelse mht. dokumenter, manglende eller ugyldig identifikation, utilfredsstillende test, sygdomsmistænkte dyr, døde dyr, forsvundne dyr eller ændring til endelig indførsel).\nDen kompetente myndigheds certifikatudstedende embedsmands underskrift i tilfælde af videresendelse af og opfølgning for sendingerne.\nModel for CVED-A2\n(1) Kommissionens gennemførelsesforordning (EU) nr. 139/2013 af 7. januar 2013 om dyresundhedsmæssige betingelser for import af visse fugle til Unionen samt karantænebetingelser herfor (EUT L 47 af 20.2.2013, s. 1).\n(2) Kommissionens gennemførelsesforordning (EU) 2018/659 af 12. april 2018 om betingelserne for indførsel til Unionen af levende dyr af hestefamilien og af sæd, æg og embryoner herfra (EUT L 110 af 30.4.2018, s. 1).\n(3) Rådets forordning (EF) nr. 1/2005 af 22. december 2004 om beskyttelse af dyr under transport og dermed forbundne aktiviteter og om ændring af direktiv 64/432/EØF og 93/119/EF og forordning (EF) nr. 1255/97 (EUT L 3 af 5.1.2005, s. 1).\nVejledning i anvendelse af det fælles importdokument — model 2 (CED2)\nDel I udfyldes af lederen af foderstof- eller fødevarevirksomheden eller dennes repræsentant, med mindre andet er angivet.\nDel II og III udfyldes af den kompetente myndighed\nDe oplysninger, der gives i denne del, udgør dataordbøgerne til den elektroniske udgave af CED2.\nPapirkopier af et elektronisk CED2 skal være forsynet med et unikt, optisk maskinlæsbart mærke, som linker til den elektroniske udgave med hyperlink.\nHvis en rubrik giver dig mulighed for at vælge en eller flere muligheder, er det kun de(n) valgte mulighed(er), der vil blive vist i den elektroniske udgave af CED2.\nRubrikkernes rækkefølge i CED2-modellen samt rubrikkernes størrelse og form er vejledende.\nAngiv navn og fuldstændig adresse på den fysiske eller juridiske person (foderstof- eller fødevarevirksomhedslederen), som afsender sendingen. Det anbefales at oplyse telefon- og faxnummer eller e-mailadresse.\nAngiv navnet på det udpegede indgangssted eller kontrolstedet, alt efter hvad der er relevant.\nDet udpegede indgangssteds kode\nDen unikke alfanumeriske kode, som det udpegede indgangssted eller kontrolstedet er tildelt af Traces, alt efter hvad der er relevant.\nAngiv navn og fuldstændig adresse. Det anbefales at oplyse telefon- og faxnummer eller e-mailadresse.\nHer angives leveringsadressen i Unionen. Det anbefales at oplyse telefon- og faxnummer eller e-mailadresse.\nDen person (foderstof- eller fødevarevirksomhedslederen eller dennes repræsentant eller en anden person, der foretager anmeldelsen på dennes vegne), der har ansvaret for sendingen, når den fremvises på det udpegede indgangssted, og som foretager de nødvendige anmeldelser til den kompetente myndighed på det udpegede indgangssted på importørens vegne. Angiv navn og fuldstændig adresse. Det anbefales at oplyse telefon- og faxnummer eller e-mailadresse.\nAngiv udstedelsesdato og nummer på de officielle dokumenter, der måtte ledsage sendingen.\nAngiv dato og klokkeslæt for sendingens forventede ankomst til det udpegede indgangssted eller kontrolstedet, alt efter hvad der er relevant.\nDet tredjeland, hvori varen har sin oprindelse, er dyrket, høstet eller fremstillet.\nDer sættes kryds ved den relevante temperatur under transporten.\nVælg den påtænkte anvendelse af varen som angivet i det officielle certifikat (hvis det kræves) eller handelsdokumentet.\nAfkryds den relevante rubrik, afhængigt af om varen er beregnet til konsum uden forudgående sortering eller anden fysisk behandling (i dette tilfælde afkrydses rubrikken »Konsum«) eller om den er beregnet til konsum efter en sådan behandling (i så fald afkrydses »Videreforarbejdning«) eller er beregnet til anvendelse som foderstoffer (i så fald afkrydses »Foderstoffer«).\nTil overførsel til\nI den overgangsperiode, der er fastsat i artikel 19, stk. 1, skal det udpegede indgangssted sætte kryds i denne rubrik med henblik på at muliggøre overførsel til et andet kontrolsted efter en tilfredsstillende dokumentkontrol på det udpegede indgangssted.\nTil videre transport\nAngiv det foretrukne sted, hvortil den sending, der er udtaget til identitetskontrol og fysisk kontrol, skal transporteres, hvis det udpegede indgangssted giver tilladelse hertil, i afventning af resultaterne af den fysiske kontrol, jf. artikel 8.\nDer sættes kryds i denne rubrik, hvis sendingen er bestemt til import til EU (artikel 8).\nTransportmiddel efter det udpegede indgangssted\nVælg det relevante transportmiddel i tilfælde af overførsel til kontrolsted eller videre transport (se vejledning i rubrik I.13).\nGiv en udførlig beskrivelse af varerne (for foderstoffer angives bl.a. foderstoftypen).\nAnvend identifikationskoden for varerne som angivet i bilag I (herunder Taric-underopdelingen, hvis det er relevant).\nAngiv stykantal eller rumfang, alt efter hvad der er relevant.\nUndertegnede operatør, som er ansvarlig for ovennævnte sending, attesterer, at angivelserne i del I i dette dokument efter min bedste overbevisning er korrekte og fuldstændige, og erklærer at ville overholde kravene i forordning (EF) nr. 882/2004 om offentlig kontrol, herunder betaling for offentlig kontrol og dermed forbundne offentlige foranstaltninger i tilfælde af manglende overholdelse af foderstof- og fødevarelovgivningen.\nI denne rubrik angives den unikke alfanumeriske kode, som det CED, der er anvendt inden overførslen til et kontrolsted eller inden videre transport, er tildelt af Traces.\nDen kompetente myndighed på det udpegede indgangssted eller, i den overgangsperiode, der er fastsat i artikel 19, stk. 1, den kompetente myndighed på kontrolstedet, skal angive resultatet af identitetskontrollen.\nDen kompetente myndighed på det udpegede indgangssted eller, i den overgangsperiode, der er fastsat i artikel 19, stk. 1, den kompetente myndighed på kontrolstedet, skal angive resultatet af den fysiske kontrol.\nDen kompetente myndighed på det udpegede indgangssted eller, i den overgangsperiode, der er fastsat i artikel 19, stk. 1, den kompetente myndighed på kontrolstedet, skal her angive resultatet af laboratorietesten. Denne rubrik udfyldes med den kategori af stof eller patogen, for hvilken der er foretaget en laboratorietest.\nKan godkendes til overførsel til\nI den overgangsperiode, der er fastsat i artikel 19, stk.1, skal den kompetente myndighed på det udpegede indgangssted efter en tilfredsstillende dokumentkontrol angive, til hvilket kontrolsted sendingen kan transporteres med henblik på identitetskontrol og fysisk kontrol.\nKan godkendes til videre transport til\nDen kompetente myndighed på det udpegede indgangssted skal angive, om sendingen er godkendt til videre transport, jf. artikel 8. Der kan kun gives tilladelse til videre transport, hvis identitetskontrollen er udført på det udpegede indgangssted og med et tilfredsstillende resultat. Rubrik II.4. skal derfor udfyldes, samtidig med at der gives tilladelse til videre transport, mens rubrik II.5. skal udfyldes, så snart resultaterne af laboratorietest foreligger.\nDenne rubrik benyttes for alle sendinger, der skal overgå til fri omsætning i EU.\nAngiv tydeligt fristen for, hvornår der skal træffes foranstaltninger, hvis sendingen afvises som følge af et utilfredsstillende resultat af dokumentkontrollen.\nOplysninger om kontrollerede bestemmelsessteder (II.9, II.10 og II.16)\nAngiv som relevant godkendelsesnummer og adresse (eller skibsnavn og havn) for alle bestemmelsessteder, hvor yderligere kontrol af sendingen er påkrævet.\nIdentifikation af det udpegede indgangssted eller kontrolstedet\nHer påfører den kompetente myndighed på det udpegede indgangssted eller, i den overgangsperiode, der er fastsat i artikel 19, stk. 1, den kompetente myndighed på kontrolstedet, sit officielle stempel.\nHer sætter den ansvarlige embedsmand ved den kompetente myndighed på det udpegede indgangssted eller, i den overgangsperiode, der er fastsat i artikel 19, stk. 1, ved den kompetente myndighed på kontrolstedet, sin underskrift.\nUndertegnede officielle inspektør på det udpegede indgangssted/kontrolstedet attesterer, at kontrollen af denne sending er udført i overensstemmelse med EU-kravene.\nDenne rubrik kan anvendes til angivelse af inspektionsgebyrer:\nAngiv den unikke alfanumeriske kode, som det CED, der er anvendt efter overførslen til et kontrolsted eller efter videre transport, er tildelt af Traces.\nAngiv den alfanumeriske kode for et eller flere CED'er som oplyst i rubrik II.24.\nDen kompetente myndighed på det udpegede indgangssted eller, i den overgangsperiode, der er fastsat i artikel 19, stk. 1, den kompetente myndighed på kontrolstedet, skal angive det anvendte transportmiddel, dets identifikation, bestemmelsesland og videresendelsesdato, så snart disse kendes. Angivelse af navnet på udgangsgrænsekontrolstedet eller det udpegede indgangssted er valgfrit.\nAngiv den enhed under den lokale kompetente myndighed, der er tilsynsansvarlig i tilfælde af »Destruktion«, »Omdannelse« eller »Anvendelse til andre formål« af sendingen. Denne myndighed skal her angive resultatet af sendingens ankomst, og om sendingen er i overensstemmelse med angivelserne.\nI tilfælde af »Videresendelse« refererer dette til underskriften sat af den ansvarlige embedsmand ved den kompetente myndighed på det udpegede indgangssted eller, i den overgangsperiode, der er fastsat i artikel 19, stk. 1, den ansvarlige embedsmand på kontrolstedet.\nI tilfælde af »Destruktion«, »Omdannelse« eller »Anvendelse til andre formål« refererer dette til den lokale kompetente myndigheds ansvarlige embedsmands underskrift.\nModel for CED2


Andersen-retssag i hårdknude | Berlingske Business\nAndersen-retssag i hårdknude\nTorsdag d. 13. juni 2002, kl. 22.30 - Opdateret 26. feb. 2003\nDen amerikanske anklagemyndigheds retssag mod revisionsfimaet Arthur Andersen for selskabets rolle i Enron-skandalen ligger hen i uvished, efter at juryen har meddelt dommeren, at den ikke kan blive enig. Men på en måde har Andersen allerede modtaget sin straf.\nJuridisk set skulle det have været som at sparke en fodbold i nettet fra to meters afstand. Men nu stiger frygten for, at regeringens advokater alligevel ramte ved siden af.\nOnsdag aften meddelte juryen i den store retssag om revisionsfirmaet Arthur Andersens påståede rolle i at makulere tonsvis af bevismateriale mod Enron, at den ikke kunne blive enig om, hvorvidt Andersen har gjort sig skyldig i destruktion af bevismateriale.\nDommeren sendte ganske vist juryen tilbage til det hotel, hvor den indtil videre har brugt syv dage på at votere med en såkaldt »Allen charge«, som dybest set er en skideballe med krav om, at juryen tager sig sammen og holder op med at spilde skatteborgernes tid og penge. Men hvis det ikke hjælper, og ikke alle juryens 13 medlemmer kan blive enige om at erklære Andersen skyldig eller ikke skyldig, skal retssagen gå om.\nDet ville være et enormt nederlag for anklagemyndigheden, der så Arthur Andersen som det første og letteste mål i den omfattende oprydning efter energigianten Enron, som sidste efterår faldt fra hinanden i en byge af regnskabsskandaler til milliarder.\nSagen fortsætter med at ryste amerikansk erhvervsliv, og regeringens sag mod Andersen er første forsøg på at vise, at svindel og bedrag har alvorlige konsekvenser.\nAndersen var Houston-baserede Enrons revisor og vendte angiveligt det blinde øje til Enrons uhyrlige bogføringskneb, der holdt milliardgældsposter ude af de rosenrøde regnskaber. Da det kom frem, ramlede Enron sammen som det berømte korthus. Ifølge regeringen beordrede lederen af Andersens Houston-kontor, David Duncan, medarbejderen til at proppe tonsvis af Andersens Enron-revisionsmateriale i makulatoren for at sløre omfanget af Andersens kendskab til råddenskaben.\nAndersens topledelse hævder, at Duncan handlede på egen hånd, men Duncan siger, at ordren kom oppefra. For at undgå en lang fængselsstraf har Duncan endvidere valgt at samarbejde med anklagemyndigheden, som dermed havde det perfekte ønskevidne. Da regeringens bevisbyrde endvidere var lav - en skyldig-kendelse kræver blot, at en enkelt medarbejder skulle bevidst have ødelagt bevismateriale - kunne det næsten ikke gå galt.\nMen regeringens bevismateriale var tyndere end forventet. Samtidig lykkedes det Andersens advokat at fremstille Duncan som en mand, der ville sige hvad som helst for at undgå sin egen straf.\nUanset udfaldet af denne eller en ny retssag har Andersen i en vis forstand allerede modtaget sin straf. Fra at være det toneangivende revisionsselskab har sagen ekspederet selskabet ned i revisionsbranchens andendivision.\nMange Andersen-kontorer over hele verden har revet sig løs ovenpå skandalen, og i USA er antallet af ansatte faldet fra 26.000 til 10.000. Imens har 670 kunder vendt selskabet ryggen.\nDe fleste da regeringen rejste sag mod Andersen. Hvis selskabet i det hele taget overlever miseren, bliver det i stærkt formindsket form.


Apartmány Kapado i Liptovsky Hradok til Bedste Pris-garanti | Agoda.com\nApartmány KapadoLejlighedSnp 312, Liptovsky Hradok, Liptovsky Hradok, Slovakiet, 03301 - Se på kortFantastisk8,8Baseret på111anmeldelserApartmány KapadoSe flere billeder"Big, convenient apartment, with all staff what you need. Fri..."BalázsHungarySe flere billederSe alle 31 billeder\nMere om Apartmány Kapado\nFor rejsende der gerne vil opleve synet og lyden af Liptovsky Hradok, så er Apartmány Kapado det perfekte valg. Herfra har gæster glæde af nem adgang til alt, hvad denne livlige by kan tilbyde. Med sin praktiske beliggenhed tilbyder dette hotel nem adgang til byens vigtigste seværdigheder. Faciliteterne og servicen på Apartmány Kapado sikrer gæster et behageligt ophold. Gæsterne på dette hotel har glæde af gratis trådløst internet på alle værelser, bagageopbevaring, familieværelse, rygeområde på stedet. Hotellets bekvemmeligheder er særligt udvalgt for at sikre den højeste komfort. På nogle af værelserne kan gæsterne finde opvarmning, fjernsyn LCD-/plasmaskærm, satellit-/kabel-tv, køleskab, mikroovn. Uanset om du er fitnessentusiast eller blot ønsker at slappe af efter en lang dag, har du mulighed for at nyde fritidsfaciliteter i topklasse, som skisport. Apartmány Kapado er det eneste sted, du behøver, når du søger kvalitetsindkvartering i Liptovsky Hradok.


73700054 Bragesvej 2, Åbyhøj - Flot patriciervilla, rummelig, velholdt og attraktivt beliggende - RealMæglerne\nBragesvej 2, Åbyhøj 8230 Åbyhøj\nBygget/ombygget 1909 / 1999\nOBS: du kan spare 10.700 årligt ved at renovere denne bolig - klik her\nKontantpris kr. 6.298.000\nBrutto kr. 25.523\nNetto kr. 22.449\nEjerudgift kr. 2.977\nFlot patriciervilla, rummelig, velholdt og attraktivt beliggende\nVelkommen til en af Åbyhøjs smukkeste ejendomme, en yderst flot patriciervilla på Bragesvej. En yderst fantastisk villa der betager alle der kommer forbi.\nDet emmer af sjæl og karaktertræk, en indbydende bolig med en superb rumfordeling for familien med teenageafdeling på 1. sal og forældreafdeling.. Læs mere...\nDet emmer af sjæl og karaktertræk, en indbydende bolig med en superb rumfordeling for familien med teenageafdeling på 1. sal og forældreafdeling i stueplan.\nDerudover indeholder huset en virkelig god og brugbar kælder, der mest af alt minder om en underetage. Huset er igennem årerne blevet flot vedligeholdt af den nuværende ejer med bl.a.\ntegltag fra 1997, vinduerne er løbende skiftet fra i perioden 1997-2007, facaden fremstår flot og velholdt. Alt indvendigt er moderniseret nensomt af ejeren løbende igennem årerne, og fremstår i et tidsløst look.\nVillaen byder velkommen med en indbydende forhave, hvor bilen kan parkeres under tag i carporten. De flotte chaussésten fører dig hen til hoveddøren og du bydes velkommen i trappetårnet med god entré med skabsrum til sko og overtøj. Herfra går vi videre til husets stueplan, hvor der findes 2 flotte stuer en suite med masser af lys og udsigt over området, et godt soveværelse samt et flot Unoform køkken med alt i hårde hvidevarer. Køkkenet kan åbnes mod stue som vist på plantegning & foto, samt der kan etableres terrassedør med trappe til haven, se foto.\nPå husets 3 plan er der badeværelser i samme flotte stil, dvs. med Vola armaturer, sorte klinker på gulvet, gulvvarme og vandskuret hvide vægge. I stueplan og 1. sal er badeværelset, tilmed med badekar, i kælderen er der bruseniche. 1. salen rummer badeværelse, stor stue der kan indrettes til værelse, stort værelse samt ekstra køkken med disp. rum / walk in closet.\nKælderen er højloftet og delvist udgravet samt drænet af nuværende ejer. Her er husets 3. badeværelse, vinrum, 2 gode og store disponible rum der har fungeret som kontor, vaskerum samt opbevaring. Haven er anlagt af en havearkitekt, og rummer hyggelige kroge, overdækket terrasse samt masser af plads.\nEn villa af de få - den skal ses og ikke mindst opleves, book en fremvisning hvor I kan opleve denne dejlige villa... Læs mindre...